Contract de PRESTĂRI SERVICII

– MODEL –

nr.\_\_\_\_\_\_\_\_\_\_\_\_\_\_data\_\_\_\_\_\_\_\_\_\_\_\_\_\_\_

În temeiul prevederilor Legii nr.98/2016 privind achizițiile publice, cu modificările și completările ulterioare, s-a încheiat prezentul contract de prestare de servicii, între:

# Părțile contractului

## MINISTERUL FINANŢELOR PUBLICE, cu sediul în București, Bdul. Libertății nr.16, sector 5, telefon 021.226.11.12, fax 021.319.97.92, cod fiscal 4221306, cont RO70TREZ23D510103583302X deschis la Activitatea de Trezorerie și Contabilitate Publică a Municipiului București, reprezentat prin domnul Tiberiu Horațiu GORUN – Secretar General Adjunct, pentru Ordonator principal de credite, în calitate de **beneficiar**, pe de o parte

şi

## SC ...................................., cu sediul în ..........................., telefon ....................., fax ......................, număr de înmatriculare la Registrul Comerțului ............................, cod fiscal ....................., cont ..............................................................................., deschis la Trezoreria......................., reprezentată prin ...................................., în calitate de **prestator**, pe de altă parte.

# Definiţii

În prezentul contract următorii termeni vor fi interpretaţi astfel:

1. **contract** - prezentul contract şi toate anexele sale;
2. **beneficiar şi prestator** - părţile contractante, aşa cum sunt acestea numite în prezentul contract;
3. **preţul contractului** - preţul plătibil prestatorului de către beneficiar, în baza contractului, pentru îndeplinirea integrală şi corespunzătoare a tuturor obligaţiilor asumate prin contract;
4. **servicii** *–* activităţi a căror prestare face obiectul contractului;
5. **forţa majoră** - reprezintă o împrejurare de origine externă, cu caracter extraordinar, absolut imprevizibilă şi inevitabilă, care se află în afara controlului oricărei părţi, care nu se datorează greşelii sau vinei acestora, şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă, ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi;

# Interpretare

## În prezentul contract, cu excepţia unei prevederi contrare, cuvintele la forma singular vor include forma de plural şi vice versa, acolo unde acest lucru este permis de context.

## Termenul “zi”sau “zile” sau orice referire la zile reprezintă zile calendaristice dacă nu se specifică în mod diferit.Obiectul contractului

# Obiectul contractului

## Obiectul contractului îl reprezintă prestarea de servicii de formare specializată, în vederea dezvoltării profesionale a personalului Autorității de Certificare și Plată, în cadrul proiectului de asistență tehnică *„Formare continuă a personalului Autorității de Certificare și Plată pentru îmbunătățirea performanțelor la locul de muncă, în vederea gestionării eficiente a Fondurilor Europene Structurale și de Investiții”* (cod MySMIS 128054), finanțat din Programul Operațional Asistență Tehnică, în condițiile prevăzute în caietul de sarcini și propunerea tehnică, în perioada convenită și în conformitate cu obligațiile asumate prin prezentul contract.

# Prețul contractului și modalități de plată

## Preţul/sesiune de formare convenit pentru îndeplinirea contractului, plătibil prestatorului de către beneficiar este de **.................... lei**, din care TVA **................. lei**, defalcat după cum urmează:

|  |  |  |  |  |
| --- | --- | --- | --- | --- |
|  | **Tipuri de costuri** | **Nr. unități/**  **participanți** | **Suma fără TVA** | **Suma cu TVA** |
| 1 | Preț pachet servicii/ participant\* | ... | …………..  lei/participant  *(preț unitar pe participant)* | …………..  lei/participant  *(preț unitar per participant)* |
| 2 | Preț promoționale/participant\*\* | ... | 250 de lei/participant  *(preț unitar pe participant)* | 297,5 de lei/ participant  *(preț unitar per participant)* |
| 3 | Preț servicii transport | 1 | ............  lei/sesiune  (preț per sesiune) | ............ ............  lei/sesiune  (preț per sesiune) |
| 4 | Preț servicii management și logistică\*\*\* | 1 | ............  lei/sesiune  (preț per sesiune) | ............ ............  lei/sesiune  (preț per sesiune) |
| 5 | Preț servicii de organizare și susținere sesiune de formare\*\*\*\* | 1 | ............  lei/sesiune  (preț per sesiune) | ............ ............  lei/sesiune  (preț per sesiune) |
| **Preț TOTAL/sesiune** | | | …............................ lei | …............................ lei |
| **Nr. sesiuni formare** | | | …. | |
| **Preț TOTAL/contract** | | | …............................ lei | …............................ lei |

## Plata se va efectua în lei, în contul prestatorului, în baza facturilor fiscale însoţite de procesul-verbal de recepţie cantitativă și calitativă a serviciilor prestate, semnat de reprezentanții ambelor părți.

## Beneficiarul va achita doar contravaloarea, pe categorii de servicii efectiv prestate și conforme cu cerințele din caietul de sarcini, respectiv pentru numărul efectiv de participanți/sesiune de formare.

# Ajustarea preţului contractului

## Pentru serviciile efectiv prestate, plăţile datorate de către beneficiar prestatorului sunt cele declarate în Propunerea financiară, anexă la contract.

## Preţul contractului este ferm şi nu poate fi ajustat.

# Valabilitatea contractului și termenul de execuție a obligațiilor

## Valabilitatea prezentului contract începe de la data semnării lui de către ambele părți și se termină la epuizarea convențională sau legală a oricărui efect pe care îl produce.

## Perioada pentru prestarea serviciilor ce fac obiectul contractului este de 18 luni de la data semnării acestuia de către ambele părți, dar nu mai târziu de 31.12.2022

# Documentele contractului

## Documentele contractului sunt:

1. Caietul de sarcini și eventualele clarificări – Anexa nr. 1;
2. Propunerea tehnică și eventualele clarificări – Anexa nr. 2;
3. Propunerea financiară și eventualele clarificări – Anexa nr. 3;
4. Garanția de bună execuție, constituită conform art.13. – Anexa nr. 4.

## În cazul apariţiei de neconcordanțe între propunerea tehnică și Caietul de sarcini, primează prevederile din Caietul de sarcini.

# Obligaţiile prestatorului

## Prestatorul are obligaţia de a presta serviciile prevăzute în prezentul contract cu profesionalismul şi promptitudinea cuvenite angajamentului asumat în conformitate cu cerințele din Caietul de sarcini și Propunerea tehnică.

## Prestatorul va îndeplini toate cerinţele din Caietul de sarcini, cu respectarea şi aplicarea celor mai bune practici în domeniu. Prestatorul este obligat să aleagă de fiecare dată soluţia care răspunde cel mai bine intereselor Beneficiarului

## Pentru implementarea în timp şi cu succes a proiectului, Prestatorul va asigura furnizarea de informaţii, date şi obţinerea în timp util a oricăror comentarii / constatări cu privire la documentele produse.

## Prestatorul are obligaţia să asigure alocarea de resurse umane competente, familiarizate pe deplin cu sarcinile primite şi să se asigure în permanenţă de disponibilitatea resurselor corespunzătoare pentru realizarea activităţilor prevăzute în Caietul de sarcini.

## Prestatorul poate înlocui un expert-cheie numai cu acordul scris al beneficiarului în următoarele situații:

a) în cazul decesului, în cazul îmbolnăvirii sau în cazul accidentării expertului;

b) dacă se impune înlocuirea unui expert pentru orice alt motiv care nu este sub controlul prestatorlui (ex. demisia etc.).

c) dacă pe parcursul derulării executării contractului, consideră că un membru al echipei este ineficient sau nu îşi îndeplineşte sarcinile din contract,

## În cazul în care un expert-cheie trebuie înlocuit, expertul propus trebuie să îndeplinească cel puțin cerințele minime ale caietului de sarcini și să obțină cel puțin același punctaj ca expertul înlocuit la momentul aplicării factorilor de evaluare în etapa de evaluare și atribuire a contractului.

## Prestatorul are obligaţia de a informa Beneficiarul permanent și în mod corect despre evoluţia contractului. Pe baza informaţiilor furnizate de Prestator şi în baza analizei actorilor implicaţi în gestionarea proiectului, Beneficiarul poate solicita modificări/completări ale contractului, în situația în care acest lucru se impune.

## Prestatorul trebuie să consulte Beneficiarul cu privire la orice aspect / problemă care apare în procesul de implementare. Numai după soluţionarea aspectului sau problemei, se pot face demersurile necesare pentru efectuarea plăţii aferente facturilor, conform prevederilor contractului.

## Prin semnarea contractului de servicii, Prestatorul recunoaşte atât importanţa serviciilor pe care trebuie să le furnizeze, cât şi constrângerile legate de termenele din graficul de implementare a activităţilor proiectului.

## Prestatorul va adopta o atitudine constructivă (pro-activă) în îndeplinirea obiectivelor contractului, aceasta însemnând următoarele:

1. să demonstreze capacitatea de a se adapta modificărilor din proiectul în care este implicat;
2. să elaboreze documentele / raportările într-un format agreat anterior cu Beneficiarul, în care informaţiile furnizate să fie complete, precise, clare, exacte şi fără ambiguităţi, cu atenţie la detalii şi accesibilitate;
3. să certifice corectitudinea solicitărilor de plăţi aferente implementării contractului.

## Prestatorul se obligă să despăgubească beneficiarul împotriva oricăror:

* + 1. reclamaţii şi acţiuni în justiţie, ce rezultă din încălcarea unor drepturi de proprietate intelectuală legate de serviciile prestate în cadrul contractului şi
    2. daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea specificațiilor tehnice întocmite de către beneficiar.

## Prestatorul are obligaţia de a supraveghea prestarea serviciilor şi de a asigura în mod continuu resursele umane, materiale și orice alte asemenea, necesare pentru îndeplinirea contractului.

## Prestatorul este pe deplin responsabil pentru prestarea serviciilor ce fac obiectul prezentului contract. Totodată, este răspunzător atât de siguranţa tuturor operaţiunilor şi metodelor utilizate, cât şi de calificarea personalului folosit pe toată durata contractului.

## Prestatorul este exclusiv responsabil în cazul în care acesta își însușește idei, metode, proceduri, tehnologii, rezultate sau texte ale unei alte persoane, indiferent de calea prin care acestea au fost obținute, prezentându-le drept creație proprie, precum și în cazul unei acuzații de plagiat ulterioare încheierii contractului de prestări servicii și realizării livrabilelor.

## Prestatorul are obligația de a prezenta toate informațiile / documentele solicitate de către persoanele autorizate și / sau organismele cu atribuții de verificare, control și audit, ale serviciilor Comisiei Europene, ale Curții Europene de Conturi, de reprezentanții serviciului specializat al Comisiei Europene – Oficiul European pentru Lupta Antifraudă (OLAF), precum și de reprezentanții Departamentului pentru Lupta Antifraudă – DLAF, în limitele competențelor ce le revin, în cazul în care aceștia efectuează verificări/controale/audit la fața locului și solicită declarații, documente, informații.

## Prestatorul va respecta prevederile legale privind protecția și prelucrarea datelor cu caracter personal: Regulamentul (UE) 2016/679 privind Protecția Datelor cu caracter personal, Legea nr. 129/2018 . Prelucrarea datelor cu caracter personal ale participanților la sesiunile de formare se va realiza cu respectarea prevederilor legale în domeniu și ale Ghidului beneficiarului Programului Operațional de Asistență Tehnică (ultima versiune).

## (1) Prestatorul are obligația de a prezenta beneficiarului, cu cel puțin 6 săptămâni înainte de derularea sesiunii de formare, cel puțin 3 (trei) propuneri de amplasament pentru desfășurarea sesiunii de formare care să îndeplinească cerințele minime din caietul de sarcini.

(2) În cazul în care propunerea de amplasament nu corespunde cerințelor din Caietul de sarcini și este respinsă de către beneficiar, prestatorul va prezenta, în termen de maximum 3 zile, o nouă propunere.

# Obligaţiile beneficiarului

## Beneficiarul se obligă să plătească preţul serviciilor prestate, în conformitate cu prevederile art.6 alin. (1) lit. c) din Legea nr. 72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante.

## Beneficiarul se obligă să pună la dispoziţia prestatorului orice informaţii şi/sau facilităţi pe care le consideră relevante şi necesare pentru îndeplinirea contractului.

## Beneficiarul are obligația să informeze în timp util Prestatorul în legătură cu orice modificare / dezvoltare a cerinţelor operaţionale şi funcţionale ale proiectului, care vor avea impact asupra serviciilor prevăzute în contract.

## Beneficiarul este obligat să participe cu personalul stabilit la managementul contractului şi la gestionarea curentă a activităţilor din cadrul acestuia.

# Caracterul confidenţial al contractului

## Fără a aduce atingere derulării şi execuţiei prezentului contract, beneficiarul are obligaţia de a asigura garantarea protejării acelor informaţii pe care prestatorul le precizează ca fiind confidenţiale, în măsura în care, în mod obiectiv, dezvăluirea acestor informaţii ar prejudicia interesele legitime ale acestuia, în special în ceea ce priveste secretul comercial si proprietatea intelectuală.

## Prestatorul va trata toate documentele și informațiile care îi sunt puse la dispoziție referitoare la contract ca având caracter personal și confidențial, cu excepția celor care, făcând parte din dosarul achiziției publice, așa cum acesta este definit în Legea nr. 98/2016 privind achizițiile publice, cu modificările și completările ulterioare, au caracter de informație publică. Prestatorul nu va publica sau divulga nicio informație cu privire la contract fără acordul scris, prealabil, al beneficiarului.

## Prestatorul va asigura confidențialitatea informaţiilor și protecția datelor cu caracter personal la care are acces şi se va asigura că, atât pe perioada de derulare a contractului, cât şi după încetarea acestuia, informaţiile sau documentele la care a avut acces nu vor fi utilizate în alt scop decât pentru îndeplinirea obligaţiilor contractuale.

## Prestatorul are obligația de a instrui personalul folosit în scopul îndeplinirii contractului pentru ca acesta să asigure păstrarea confidențialității informațiilor și securitatea documentelor, datelor și bunurilor cu care intră în contact în timpul prestării serviciilor care fac obiectul contractului.

# Sancţiuni pentru neîndeplinirea culpabilă a obligaţiilor

## În cazul în care Prestatorul, din vina sa exclusivă, nu își onorează obligaţiile stabilite prin contract și anexele acestuia, începând cu ziua următoare beneficiarul are dreptul de a deduce din valoarea contractului, dobânda legală penalizatoare prevăzută la art.3 alin.(21) din Ordonanţa Guvernului nr.13/2011 privind dobânda legală remuneratorie şi penalizatoare pentru obligaţii băneşti, precum şi pentru reglementarea unor măsuri financiar-fiscale în domeniul bancar, aprobată prin Legea nr. 43/2012, cu modificările şi completările ulterioare, calculată la valoarea obligației neîndeplinite.

## În cazul în care beneficiarul, din vina sa exclusivă, nu îşi onorează obligaţiile în termenul prevăzut la art. 10.1, Prestatorul are dreptul de a solicita plata dobânzii legale penalizatoare, aplicată la valoarea plăţii neefectuate, în conformitate cu prevederile art.4 din Legea nr. 72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante.

## Nerespectarea obligaţiilor asumate prin prezentul contract de către una dintre părţi, în mod culpabil şi repetat, dă dreptul părţii lezate de a cere reziliere contractului şi de a pretinde plata de daune-interese.

## (1) Beneficiarul are dreptul de a considera contractul ca fiind reziliat de plin drept, fără punerea în întârziere şi fără intervenţia vreunei autorităţi sau instanţe de judecată printr-o notificare scrisă adresată prestatorului, fără plata vreunei compensaţii către prestator, dacă acesta din urmă nu îşi îndeplineşte obligaţiile conform prevederilor contractuale şi documentelor contractului.

## (2) În situaţiile prevăzute la alin.(1), dacă achizitorul consideră contractul ca fiind reziliat de plin drept, acesta are dreptul de a solicita plata de daune-interese.

## Beneficiarul îşi rezervă dreptul de a denunţa unilateral contractul, printr-o notificare scrisă adresată Prestatorului, fără nicio compensaţie, dacă acesta din urmă intră în procedura falimentului, cu condiţia ca această denunţare să nu prejudicieze sau să afecteze dreptul la acţiune sau despăgubire pentru prestator. În acest caz, prestatorul are dreptul de a pretinde numai plata corespunzătoare pentru partea din contract îndeplinită până la data denunţării unilaterale a contractului.

# Garanţia de bună execuţie a contractului

## Prestatorul se obligă să constituie garanţia de bună execuţie a contractului în termen de 5 zile lucrătoare de la semnarea acestuia de către ambele părți, în cuantum de .............. lei, reprezentând 10% din valoarea contractului fără TVA.

## Perioada de valabilitate a garanției de bună execuție trebuie să depăşească cu cel puţin 14 zile durata de execuție a contractului, prevăzută la art.7.1.

## În cazul modificării valorii și /sau a duratei de execuție a prezentului contract, prin act adițional, prestatorul se obligă să suplimenteze cuantumul și/ sau să extindă perioada garanției de bună execuție, dacă este cazul.

## Prestatorul se obligă să constituie garanţia de bună execuţie a contractului prin virament bancar în contul RO06TREZ7005005XXX000153 deschis la ATCPMB sau printr-un instrument de garantare emis de o instituție de credit din România sau din alt stat sau de o societate de asigurări, în condițiile legii.

## Beneficiarul are dreptul de a emite pretenţii asupra garanţiei de bună execuţie oricând pe parcursul îndeplinirii contractului, în limita prejudiciului creat, dacă prestatorul nu îşi execută, execută cu întârziere sau execută necorespunzător obligaţiile asumate prin prezentul contract. Anterior emiterii unei pretenţii asupra garanţiei de bună execuţie, beneficiarul are obligaţia de a notifica pretenția, atât Prestatorului cât și emitentului instrumentului de garantare, precizând totodată obligaţiile care nu au fost respectate, precum și modul de calcul al prejudiciului. În situația executării garanției de bună execuție, parțial sau total, prestatorul are obligația de a reîntregi garanția în cauză raportat la restul rămas de executat.

## Beneficiarul se obligă să restituie garanţia de bună execuţie în termen de cel mult 14 zile de la data îndeplinirii de către contractant a obligaţiilor asumate prin prezentul contract, dacă nu a ridicat până la acea dată pretenţii asupra ei.

# Garanția de returnare a avansului (dacă se solicită)

## Prestatorul, cu excepţia cazurilor în care legea prevede altfel, va prezenta Beneficiarului o garanţie de returnare a avansului. Valoarea garanţiei va fi cel puţin egală cu valoarea plăţii în avans plus valoarea rezultată din aplicarea ratei dobânzii de referinţă a Băncii Naţionale a României la valoarea plăţii în avans, pentru perioada prevăzută de la momentul plăţii până la justificarea integrală a avansului.

## Garanţia de returnare a avansului va fi emisă de o societate bancară sau de o societate de asigurări, autorizată să emită asemenea garanţii pe teritoriul Uniunii Europene sau (pentru celelalte societăţi) cotată cel puţin cu ratingul BBB-/Baa3 sau echivalent şi Prestatorul va transmite documentele doveditoare în această privinţă.

## Garanţia de returnare a avansului va fi irevocabilă şi va prevedea că plata garanţiei de returnare a avansului se va executa necondiționat, respectiv la prima cerere a Beneficiarului, pe baza declarației acestuia cu privire la culpa Prestatorului. Garanția de returnare a avansului a unei asocieri sau a unui consorțiu va fi emisă în numele asocierii sau consorțiului.

## Prestatorul se va asigura că garanția de returnare a avansului va rămâne valabilă şi în vigoare până la justificarea sau rambursarea avansului, dar valoarea garanţiei poate fi redusă în mod progresiv cu sumele justificate de către Prestator, aşa cum acestea sunt indicate în rapoartele tehnice de proges și rapoartele financiare aprobate de beneficiar. Dacă plata în avans nu a fost justificată integral sau rambursată cu 30 de zile înainte de data expirării garanţiei, Prestatorul va prelungi valabilitatea garanţiei până la justificarea integrală sau rambursarea plăţii în avans.

## În cazul în care garanţia de returnare a avansului şi-a încetat valabilitatea, iar Prestatorul nu a prelungit valabilitatea garanţiei, sumele rămase de justificat din avans vor fi considerate, fără altă formalitate, ca fiind datorate şi vor fi recuperate de către Beneficiar, prin emiterea unei note de debit către Prestator sau prin deducere din plăţile viitoare datorate Prestatorului în baza prezentului contract.

## Garanția de returnare a avansului va fi eliberată de către Beneficiar Prestatorului la data şi atunci când plata în avans este integral justificată sau rambursată.

## În cazul în care Contractul încetează în conformitate cu prevederile clauzelor de la art.23 indiferent de motiv, sumele rămase de justificat din avans vor fi considerate, fără altă formalitate, ca fiind datorate şi vor fi recuperate de către Beneficiar. Garanția de returnare a avansului poate fi executată imediat de către Beneficiar pentru a rambursa sumele rămase de justificat din plată în avans, iar garantul nu va întârzia plata şi nu o va contesta indiferent de motiv.

## Prestatorul va utiliza sumele reprezentând plată în avans exclusiv pentru operațiunile aferente executării contractului. În cazul în care Prestatorul nu folosește corespunzător o parte din aceste sume, Beneficiarul va fi îndreptățit, la rambursarea de către Prestator a sumelor rămase de justificat (inclusiv prin executarea de către Beneficiar a garanției de returnare a avansului), la plata de către Prestator a unor penalităţi de întârziere aplicând rata dobânzii de referință a Băncii Naționale a României, calculată pentru perioada de când s-a acordat avansul şi până în momentul recuperării, la sumele folosite necorespunzător şi să nu mai efectueze nicio altă plată în avans.

## La încheierea fiecărui an bugetar Prestatorul va transmite Beneficiarului un deviz justificativ al cheltuielilor efectuate, prin care va confirma gradul de utilizare a avansului corespunzător destinaţiei stabilite prin prezentul contract.

# Recepție și verificări

## Prestatorul va actualiza graficul Gantt prezentat în etapa de ofertare și va stabili de comun acord cu beneficiarul modul de derulare a activităților proiectului.

## Beneficiarul sau reprezentantul său are dreptul de a verifica modul de prestare a serviciilor pentru a stabili conformitatea lor cu prevederile din Caietul de sarcini și din Propunerea tehnică.

## În termen de maximum 10 zile lucrătoare de la finalizarea fiecărei sesiuni de formare, prestatorul va înainta beneficiarului raportul sesiunii de formare.

## În termen de maximum 10 zile lucrătoare de la finalizarea ultimei sesiuni de formare, prestatorul va înainta beneficiarului raportul final.

## Rapoartele vor fi redactate în conformitare cu cerințele din cap. 8.1 din caietul de sarcini și vor fi predate beneficiarului atât în original în format letric, cât și în format electronic.

## Rapoartele emise de prestator se înaintează în vederea aprobării de către beneficiar în conformitare cu cerințele din cap. 8.2 din caietul de sarcini.

## Prestarea serviciilor se consideră încheiată în momentul aprobării Raportului final de activitate de către beneficiar.

# Întârzieri în îndeplinirea contractului

## Dacă pe parcursul îndeplinirii contractului prestatorul constată că nu poate respecta termenul de prestare convenit, atunci acesta are obligaţia de a notifica beneficiarul cu cel puțin 15 zile înainte de expirarea termenului; modificarea termenului de finalizare a prestării serviciilor asumate prin prezentul contract se va face cu acordul scris al părţilor.

## În afara cazului în care beneficiarul este de acord cu o prelungire a termenului de prestare, orice întârziere în îndeplinirea contractului dă dreptul beneficiarului de a solicita penalităţi prestatorului în condițiile art.12.1.

# Cesiunea

## Prestatorul poate transmite, total sau parțial, prin acte juridice, creanțele născute din prezentul contract numai cu acordul prealabil, exprimat în scris, al beneficiarului.

## Prestatorul nu poate transmite, total sau parțial, obligaţiile ce îi revin în temeiul prezentului contract.

## Încălcarea art.17.1 și art. 17.2 dă dreptul beneficiarului la aplicarea pactului comisoriu reglementat de art.1553 alin.(2) teza finală din Legea nr.287/2009 privind Codul Civil, republicată cu modificările ulterioare, contractul desfiinţându-se de plin drept, fără punere în întârziere, fără acţiune în justiţie şi fără nicio altă formalitate prealabilă.

# Încetarea contractului

## Contractul încetează, în condițiile legii, în conformitate cu prevederile art.1321 din Legea nr.287/2009 privind Codul civil, republicată cu modificările ulterioare, în următoarele cazuri:

1. executarea integrală a obligațiilor prestatorului și beneficiarului, așa cum sunt acestea prevăzute în prezentul contract;
2. acordul de voinţă al părţilor;
3. rezilierea contractului în condițiile art. 12.4 și 17.3;

## (1) Beneficiarul are dreptul de a denunţa unilateral contractul, printr-o notificare prealabilă adresată prestatorului, în condițiile prevăzute la art.222 și art.223 din Legea nr. 98/2016 privind achizițiile publice cu modificările și completările ulterioare.

(2) Notificarea va fi transmisă de către beneficiar cu cel puțin 15 zile înainte.

# Forţa majoră

## Forţa majoră este constatată de o autoritate competentă.

## Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

## Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

## Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

## Partea contractantă care invocă forţa majoră are obligaţia de a notifica celeilalte părţi încetarea cauzei acesteia în maximum 15 zile de la încetare.

## Dacă forţa majoră acţionează sau se estimează că va acţiona o perioadă mai mare de 1 lună, fiecare parte va avea dreptul să notifice celeilalte părţi încetarea de drept a prezentului contract, fără ca vreuna din părţi să poată pretinde celeilalte daune-interese.

# Soluţionarea litigiilor

## Beneficiarul şi prestatorul vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legătură cu îndeplinirea contractului.

## Dacă, după 15 zile de la începerea acestor tratative, beneficiarul şi prestatorul nu reuşesc să rezolve în mod amiabil o divergenţă contractuală, fiecare parte poate solicita ca disputa să se soluţioneze de către instanţele judecătoreşti din România.

# Amendamente

## Părţile contractante au dreptul, pe durata îndeplinirii contractului, de a conveni modificarea clauzelor acestuia prin acte adiţionale, încheiate în condițiile legii.

## Modificările contractului nu trebuie să afecteze, în niciun caz și în niciun fel, rezultatul procedurii de atribuire, prin introducerea de condiții care, dacă ar fi fost incluse în procedura de atribuire, ar fi putut determina anularea sau diminuarea avantajului competitiv pe baza căruia prestatorul a fost declarat câștigător, putând permite selecția altui ofertant decât prestatorul, astfel cum a fost selectat, sau ar fi putut fi acceptată altă ofertă decât cea a prestatorului sau ar fi putut fi atrași și alți participanți la procedura de atribuire.

# Limba care guvernează contractul

Limba care guvernează contractul este limba română.

# Comunicări

## (1) Orice comunicare între părţi, referitoare la îndeplinirea prezentului contract, trebuie să fie transmisă în scris.

## (2) Orice document scris trebuie înregistrat atât în momentul transmiterii, cât şi în momentul primirii.

## Comunicările între părţi se pot face şi prin telefon sau e-mail, cu condiţia confirmării a primirii comunicării.

# Legea aplicabilă contractului

Contractul va fi interpretat conform legilor din România.

Părţile au înţeles să încheie prezentul contract în 2 (două) exemplare, câte unul pentru fiecare parte.

|  |  |
| --- | --- |
| **Beneficiar,** | **Prestator,** |
|  |  |
|  |  |
|  |  |
|  |  |
|  |  |
|  |  |